Norsk jente (17) anmelder voldtekt i Hellas - dørvakt pågrepet
Da jenta kom bort fra venninne sine etter et besøk på en nattklubb på den greske øya, skal dørvakta ha tilbudt seg å hjelpe henne med å finne dem. Da de forlot utestedet skal mannen ha røsket henne inn i et skur hvor han voldtok henne, skriver Varden. 17-åringen anmeldte voldtekten, og dagen etter ble mannen pågrepet. Flere norske kvinner har meldt fra til politiet om voldtekter i utlandet i sommer. Hun har fått oppnevnt både en gresk og norsk bistandsadvokat. Den norske er advokat Hege Salomon. – Jeg kan bekrefte at jeg representerer jenta som ble utsatt for voldtekt på Rhodos, sier Salomon. Daglig leder ved nattklubben hevder at den pågrepne mannen ikke er ansatt hos dem. Det til tross for at han framsto som dørvakt og stemplet gjestene inn den kvelden. – Vi har sendt våre videoopptak fra lokalene til politiet, og prøver å hjelpe så godt vi kan i disse sakene. Men han kan ikke være ansatt hos oss, da ville jeg ha visst noe, sier han. Mannen var fengslet i 48 timer, og er nå løslatt mot meldeplikt. (©NTB)
En 17 år gammel jente fra Telemark har anmeldt en voldtekt som skal ha skjedd på en sydentur til Rhodos natt til tirsdag. Gresk politi har pågrepet en dørvakt på en nattklubb på øya.